عبد الرحمن بن غنم

عبدالرحمٰن بن غنمؒ کبائر تابعین میں سے ہیں۔آپ نے 78ھ میں وفات پائی ۔

نام ونسب 
عبدالرحمن نام، والد کا نام غنم تھا، نسب نامہ یہ ہے، عبدالرحمن بن غنم بن کریب ابن ہانی بن ربیعہ بن عامر بن عدی بن وائل بن ناجیہ بن انخیل بن جماہر بن اوغم بن اشعر اشعری بعض علماء انہیں صحابی بتاتے ہیں اور اس کے ثبوت میں یہ واقعہ پیش کرتے ہیں کہ وہ ابو موسیٰ اشعری کے ساتھ آئے تھے، لیکن یہ بیان صحیح نہیں ہے وہ عہد رسالت میں موجود ضرور تھے اور اسی عہد میں مشرف بہ اسلام بھی ہوئے تھے، لیکن آنحضرت ﷺ کے شرف زیارت سے محروم رہے، یہ روایت تقریباً متفق علیہ ہے۔

فضل وکمال 
فضل وکمال کے لحاظ سے عبد الرحمن ممتاز تابعین میں تھے، ابو مسہر غسانی انہیں راس التابعین کہتے تھے، حافظ ذہبی لکھتے ہیں ‘کان کثیر القدر صادقا فاضلاً’  ابن سعد نے انہیں شام کے تابعین طبقہ اول میں لکھا ہے، عجلی کبار تابعین میں لکھتے ہیں حافظ ابن حجر لکھتے ہیں کہ وہ صاحبِ جلالت اور ذی مرتبہ تھے۔

حدیث 
انہوں نے جاہلیت اور اسلام دونوں کا زمانہ پایا، اس لیے انہیں صحابہ کبار کی ایک بڑی جماعت سے استفادہ کا موقعہ ملا؛چنانچہ حضرت عمرؓ،حضرت عثمانؓ، حضرت علیؓ، ابوذرغفاریؓ، ابودرداءؓ، ابوعبیدہؓ بن جراحؓ، ابو مالک اشعریؓ، ابو موسیٰ اشعریؓ ، عبادہ بن صامتؓ، ثوبانؓ، اور امیر معاویہؓ وغیرہ سے انہوں نے سماعِ حدیث کیا تھا۔

حضرت معاذ بن جبلؓ کی صحبت سے خصوصیت کے ساتھ زیادہ مستفید ہوئے تھے،ان کی ہم جلیسی اور صحبت کی وجہ سے صاحب معاذ ان کا لقب ہوگیا تھا۔ 

خود ان سے فیض پانے والوں میں ان کے لڑکے محمد بن عبدالرحمن ،عطیہ بن قیس ، ابو سلام الاسود، مکحول شامی، شہر بن جوشب ، رجاءبن حیوٰۃ، عبادہ بن بشر، مالک بن ابی مریم اور صفوان بن سلیم وغیرہ لائق ذکر ہیں۔

فقہ 
عبدالرحمٰن کا خاص فن فقہ تھا، اس میں ان کو بڑی بصیرت حاصل تھی، ان کے تفقہ کی بڑی سند یہ ہے کہ حضرت عمر رضی اللہ عنہ نے ان کو فقہ کی تعلیم دینے کے لیے شام بھیجا تھا، شام کے تمام تابعین نے فقہ ان ہی سے حاصل کی تھی۔

وفات 
آپ نے 78ھ میں شام ہی میں وفات پائی۔

حوالہ جات 

تابعین